
Определение №60117/23.12.2021 по ч. нак. д. №1112/2021 на ВКС, НК, II н.о.
 


	
	О П Р Е Д Е Л Е Н И Е	
		
	№ 60117	
		
	София, 23.12.2021 г.	
		
	Върховният касационен съд на Република България, второ наказателно отделение, в закрито съдебно заседание на двадесет и трети декември през две хиляди двадесет и първа година, в състав:Председател: Галина Тонева	
		
	Членове: 1. Мина Топузова	
		
	2. Бисер Троянов	
		
	разгледа докладваното от съдия Троянов н. ч.д. № 1112 по описа за 2021 г.	
		
	Производството е по реда на чл. 44 от НПК за разрешаване на повдигнат спор за подсъдност между Плевенския окръжен съд и Русенския окръжен съд.	
		
	Прокурор Атанас Гебрев от Върховната касационна прокуратура изразява писмено становище, че компетентен да разгледа делото е Русенския окръжен съд, на чиято територия е настоящия и постоянния адрес лицето, чиято чужда присъда подлежи на признаване от български съд. 	
		
	Върховният касационен съд, второ наказателно отделение, като съобрази материалите по делото, намери следното:	
		
	Препирнята за подсъдност между окръжните съдилища в Плевен и в Русе е кой да разгледа и да признае съдебно решение № 21/116720 от 22.04.2021 г., по дело № R 20/591 на Апелативен съд Вааса, Република Финландия, в сила от 22.06.2021 г., с която българският гражданин А. И. С. е осъден за внасяне, притежание и разпространение на наркотици. 	
		
	Русенският окръжен съд е прекратил с разпореждане от 10.12.2021 г. по ч. н.д. 866/ 2021 г. съдебното производство като е приел, че компетентен орган да разгледа делото е Плевенския окръжен съд, защото българският гражданин А. С. е настанен за изтърпяване на наказание лишаване от свобода в затвора в гр. Белене. Плевенският окръжен съд с разпореждане № 491/ 20.12.2021 г. е повдигнал препирня за подсъдност, като се позовал на чл. 7, ал. 1 от Закона за признаване, изпълнение и изпращане на съдебни актове за налагане на наказание лишаване от свобода или на мерки, включващи лишаване от свобода. 	
		
	Върховният касационен съд счита, че компетентен да разгледа делото за признаване на чуждата влязла в сила присъда с наложено наказание лишаване от свобода е Русенският окръжен съд. Съображенията на съдията от Плевенския окръжен съд за правилни. Съгласно чл. 7, ал. 1 от ЗПИИЛишСв компетентен да разгледа искането е окръжният съд, на чиято територия е местоживеенето на лицето. По делото са приложени справки, че А. С. е с регистрирани постоянен и настоящ адрес на територията на гр. Русе, макар административните адреси да се различават по локализационна единица. Принудителното пребиваване в затвор не може да се яви местоживеене на което и да е лице, включително и на лишените от свобода или настанени за изпълнение на мярка, изискваща задържане, защото изборът на адресна регистрация пред общинските власти е акт на свободна воля и резултат от трайна обвързаност на лицето с населеното място, докато затворите и поправителните общежития не отговарят на изискванията по Закона за гражданската регистрация и пребиваването там на лицата е принудително, а не доброволно. 	
		
	Върховният касационен съд, второ наказателно отделение, на основание чл. 44 от НПК	
		
	ОПРЕДЕЛИ:	
		
	ОТМЕНЯ разпореждане от 10.12.2021 г. по ч. н.д. 866/ 2021 г., по описа на Русенския окръжен съд. 	
		
	ИЗПРАЩА на Русенския окръжен съд за разглеждане ч. н.д. № 866/ 2021 г., по описа на същия съд.	
		
	Препис от определението да бъде изпратено на Плевенския окръжен съд, за сведение. 	
		
	Определението е окончателно.	
		
	ПРЕДСЕДАТЕЛ: ЧЛЕНОВЕ: 1. 2.	

